Place de la Carrière

Place de la Carrière er et torg i byen Nancy i Lorraine i Frankrike. Torget har en historie tilbake til 1500-tallet. Det ble fra 1752 til 1755 utviklet videre som del av en ny byplan. Arbeidene ble beordret av hertug Stanisław, og utført av arkitekt Emmanuel Héré de Corny.

Place de la Carrière er rektangulær og omkranset av en allé av trær.

Sammen med de to torgene Place Stanislas og Place d'Alliance, som ligger i umiddelbar nærhet og er en del av den samme byplanen, ble torget i 1983 oppført på UNESCOs verdensarvliste, som et eksempel på tidens byplanlegging. Place de la Carrière ligger nord for den nye byplanens sentrale torg, Place Stanislas, og gaten som danner forbindelsen mellom de to torgene, Rue Héré, går under triumfbuen Arc Héré. Triumfbuen ble vernet i 1923. I og med de to torgene og Rue Héré dannes den en akse mellom to av maktens bygninger: regjeringspalasset i nordenden av denne plassen, og byens rådhus i sørfonden av Place Stanislas. 

Palais des Ducs de Lorraine, oppført 1502-12 ligger ved plassen. Palasset ble oppført for hertug René II, og ble på 1700-tallet utvidet i barokkstil for hertug Stanisław. Siden 1848 har Musée Lorrain hatt tilhold i palasset. 

Arkitekten Germain Boffrand oppførte på hertugens oppdrag Hôtel de Beauvau-Craon, som i dag er lokaler for appelldomstolen. Bygget ble vernet i 1924 sammen med børsbygningen i samme kvartal, som nå er lokaler for handelskammeret i byen. En annen av byborgervillaene som ligger ved torget, Hôtel Héré, ble fredet i 2005.

Referanser

Eksterne lenker 
 
 Musée Lorrain
 world-heritage-tour.org, panoramabilder

Meurthe-et-Moselle
Verdensarven i Frankrike
Plasser